Eskom-base se veiligheid opgeskerp  André de Ruyter, uitvoerende hoof van Eskom. (Foto: Facebook) Voldoende veiligheidsmaatreëls is getref vir die beskerming van Eskom se grootbaas, André de Ruyter, asook alle ander toepaslike uitvoerende beamptes. Só het Sikonathi Mantshantsha, Eskom se woordvoerder, aan Maroela Media gesê nadat ŉ spioenasietoestel onlangs in De Ruyter se voertuig gevind is. Verskeie media het die afgelope paar dae berig dat De Ruyter ŉ klein, gesofistikeerde afluisterapparaat in die agterkant van sy Volvo ontdek het. De Ruyter het aan Sunday Times gesê hy vermoed die toestel was aan die onderkant van sy sitplek vasgeplak, en dat dit waarskynlik “losgeskud” het. Mantshantsha wou nie verder kommentaar oor die voorval of die aard van die toestel lewer nie. De Ruyter is die afgelope tyd gereeld in die spervuur weens die voortslepende kragkrisis in die land, met toenemende oproepe deur onder meer politici wat eis dat hy die trekpas moet kry. Dr. Dirk Hermann, bedryfshoof van Solidariteit, het Sondag gesê De Ruyter bestuur nie net Eskom nie, maar “ŉ anti-misdaad, -sabotasie en -korrupsie operasie” en dat die toestel wat in sy voertuig gevind is, dit bevestig. Net ŉ paar dae nadat De Ruyter die spioenasietoestel ontdek het, het ŉ vermeende saboteur boonop op die Camden-kragstasie toegeslaan, met die gevolg dat die steenkoolkragstasie in geheel afgeskakel moes word, nadat gekontamineerde water verlede week in die stoomketels gebruik is. Mantshantsha het bevestig dat ŉ werknemer – na verneem word ŉ ervare tegnikus – intussen in verband met dié voorval geskors is. “Eskom se dissiplinêre prosesse het ingeskop en ŉ ondersoek is onderweg, wat die geskikte dissiplinêre proses sal insluit,” het hy gesê. Hermann sê ŉ reuse-anti-misdaadoperasie – insluitend prioritisering van Eskom-verwante misdaad deur die SAPD – is egter nodig om Eskom te beredder. “Eskom word geteister deur ŉ gesofistikeerde korrupte misdaadsindikaat wat strek vanaf die verskaffingsketting, veral steenkool, tot aankoopprosesse in Eskom,” het Hermann gesê. “Alles dui daarop dat voormalige senior werknemers ook betrokke is. De Ruyter staan op die suurstofpype van die misdaadsindikaat. Daar is reusedruk van misdadigers om van hom ontslae te raak. “Een van die metodes is direkte sabotasie by kragstasies om kragopwekking te ontwrig. Die doel van sabotasie is tweeledig. Eerstens die destabilisering van Eskom om druk te plaas om van De Ruyter ontslae te raak. Tweedens word komponente gesaboteer sodat ‘verskaffers’, onder die dekmantel van swart bemagtiging, dit teen reusepremies kan ontvang.” Maak De Ruyter ‘sterk’ Volgens Hermann is die druk om van De Ruyter ontslae te raak nie om Eskom reg te ruk nie, maar verder te plunder. “Die boewe haat die feit dat korrupsiesuurstoflyne afgesny word. Dit is ook nie net vir politieke gewin met die oog op die komende ANC-verkiesing nie, maar dit gaan oor wie die naaste aan die korrupte kospotte kan wees. “Die antwoord is nie om van De Ruyter ontslae te raak nie, maar om hom sterk te maak. Wat die staat moet doen om Eskom om te draai is om ŉ spesiale Eskom-ondersoekeenheid in die SAPD aan te wys, wat net daarop gefokus is om misdaadsindikate in en om Eskom uit te wis. Die Nasionale Vervolgingsgesag moet Eskom-verwante misdaad prioritiseer. Eskom kan nie omgedraai word sonder ŉ reuse-anti-misdaadoperasie nie.” Hermann het verder bevestig dat Solidariteit bewus is van verskeie gevalle van sabotasie, maar dat fluitjieblasers dikwels te bang is om na vore te kom. Die vakbond sê hoewel strafregtelike klagte al by die polisie ingedien is, is dit kommerwekkend dat ondersoeke stilstaan of sloer. “Die staat se voetesleep met Eskom-vervolgings, ten spyte daarvan dat misdadigheid algemene kennis is, maak die staat medepligtig aan die Eskom-misdaadnes.”